Video: Bobby verras kankerlyer in NamibiëBobby van Jaarsveld (Foto: Stephen Elliott) Die gewilde Afrikaanse sanger Bobby van Jaarsveld het Woensdag al die pad na Namibië gereis om ŉ 15-jarige kankerlyer te gaan verras. Van Jaarsveld het ŉ hartroerende video op sosiale media gedeel waar hy die meisie, net bekend as Candice, by die N/a’an ku sê-wildreservaat verras. “Het gister vir Candice, ŉ 15-jarige meisie met breinkanker van Namibië gaan verras,” het die sanger op sy sosialemediaprofiele geskryf. “Haar ouers probeer haar bucket list voltooi en ek was op die lys. Sy het my hart ongelooflik geraak. Dankie, Candice, dat jy my weereens kom wys het hoe afhanklik ons van die Vader is.” In die video moedig Candice mense aan om N/a’an ku sê te besoek en die wildritte te geniet. Van Jaarsveld stap agter haar in en tik haar op die skouer, waarna sy oorweldig in trane uitbars. Van Jaarsveld raak self bewoë wanneer hy Candice se reaksie sien. “Haar ouers het alles vir haar gereël,” het Ronel Brink, Van Jaarsveld se ma en agent, op Twitter geskryf. “Sy het niks vermoed nie.” Van Jaarsveld is tans saam met sy suster, Karlien, te sien as aanbieders van die VIA-werklikheidsprogram Die Kontrak. Het vir Candice ñ 15 Jarige meisie wat breinkanker het van Namibia gaan verras…. Haar ouers probeer haar Bucketlist voltooi en ek was op die lys. Sy het my hart ongelooflik aangeraak. Dankie Candice laat jy my weereens kom was het hoe afhangklik ons van Die Vader is. Jou getuienis verander alreeds baie mense se lewens. Dit verander myne. Seën jou BAIE IN OORVLOED ❤ N/a’an ku sê N/a’an ku sê (Naankuse) Wildlife Sanctuary, Namibia Posted by Bobby Van Jaarsveld on Thursday, October 11, 2018